短歌示諸稚
作者：陸游
朝代：宋

paragraphs: 流年去不還，老狀來無那。
雖甚顔原貧，尚勝夷齊餓。
再歸又六年，疲馬欣解馱。
姑幸箠轡空，敢復希豆莝。
好山懶出遊，敗屋得偃卧。
饑能儲粟盎，病亦有藥裹。
酒蟻溢皤罌，茗雪落小䃺。
香火失惰偷，編簡謹程課。
豈惟洗幻妄，亦以起衰懦。
向來名宦事，回首如棄唾。
義理開諸孫，閔閔待其大。
賢愚未易知，尚冀得一个。
如其盡爲農，亦未可吊賀。
歸耕豈不佳，努力求寡過。